Qoraqalpogʻiston Respublikasi va Xorazm viloyatida ayrim toifadagi oilalarni toza ichimlik suvi bilan taʼminlashga qaratilgan qoʻshimcha chora-tadbirlar toʻgʻrisida
(resolution, 2026-02-02)

Oʻzbekiston Respublikasi Prezidentining “Aholini ijtimoiy himoya qilish tizimini moliyalashtirish tartib-taomillarini takomillashtirish toʻgʻrisida” 2025-yil 30-yanvardagi PF-17-son Farmoni ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2025-yil 30-yanvardagi PF-17-son Farmoni bilan: Davlat budjeti mablagʻlari hisobidan Qoraqalpogʻiston Respublikasi va Xorazm viloyatida muhtoj oilalarga bir marta beriladigan moddiy yordam oʻrniga Kambagʻal oilalar reyestriga kiritilgan oilalar (keyingi oʻrinlarda — subsidiya oluvchilar)ga turar joyida artezian qudugʻi qazish, suv nasoslarini oʻrnatish hamda ichimlik suvi filtrlarini xarid qilish xarajatlarini qoplash uchun subsidiya ajratish tartibi joriy etilgani; mazkur subsidiya artezian qudugʻi qazish, suv nasoslarini oʻrnatish hamda ichimlik suvi filtrlarini xarid qilish xarajatlarining 90 foizi, biroq bazaviy hisoblash miqdorining 30 baravaridan koʻp boʻlmagan miqdorda ajratilishi belgilangani maʼlumot uchun qabul qilinsin. 2. Belgilansinki: a) Qoraqalpogʻiston Respublikasi va Xorazm viloyatida subsidiya oluvchilarga artezian qudugʻi qazish, suv nasoslarini oʻrnatish hamda ichimlik suvi filtrlarini xarid qilish va oʻrnatish xarajatlarini qoplash xizmati “Yagona milliy ijtimoiy himoya” axborot tizimi (keyingi oʻrinlarda — “YAMIH” AT) orqali koʻrsatiladi; b) “YAMIH” ATda artezian qudugʻi qazish xizmatlarini koʻrsatish, suv nasosi va ichimlik suvi filtrini sotish hamda oʻrnatish Aholini toza ichimlik suvi bilan taʼminlashga koʻmaklashuvchi tadbirkorlik subyektlari reyestriga (keyingi oʻrinlarda — Reyestr) kiritilgan tadbirkorlik subyektlari tomonidan amalga oshiriladi. Bunda tadbirkorlik subyektlari Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda — Ijtimoiy himoya milliy agentligi) tomonidan “YAMIH” ATga kiritilgan ommaviy ofertani tasdiqlash orqali Reyestrga bepul va ixtiyoriylik asosida kiritiladi; v) subsidiya oluvchilar tomonidan artezian qudugʻi qazish, suv nasoslari va ichimlik suvi filtrlarini xarid qilish va oʻrnatish xizmatlari “YAMIH” AT orqali mustaqil tanlanadi va xarid qilinadi; g) subsidiya oluvchilarning artezian qudugʻi qazish, suv nasoslari va ichimlik suvi filtrlarini xarid qilish va oʻrnatish xarajatlarining 90 foizi, biroq bazaviy hisoblash miqdorining 30 baravarigacha boʻlgan qismini qoplash uchun Davlat budjeti mablagʻlari hisobidan subsidiya ajratiladi. Bunda: 2025-yilda Qoraqalpogʻiston Respublikasi va Xorazm viloyatidagi muhtoj oilalarga bir marta beriladigan moddiy yordam uchun Davlat budjetidan ajratilgan xarajatlarning qolgan qismi mazkur tadbirlarga yoʻnaltiriladi; 2026-yildan boshlab ushbu tadbirlarni moliyalashtirish uchun mablagʻlar Oʻzbekiston Respublikasining “Davlat budjeti toʻgʻrisida”gi Qonunida nazarda tutiladi. 3. Subsidiya oluvchilarga subsidiya quyidagi shartlarning barchasi bir vaqtning oʻzida bajarilgan taqdirda ajratiladi: subsidiya oluvchilar turar joyida artezian qudugʻi qazish xizmatlari, suv nasosi va suv filtrini sotish va oʻrnatishga doir ishlar Reyestrga kiritilgan tadbirkorlik subyektlari tomonidan amalga oshirilgan boʻlsa; subsidiya oluvchilar tomonidan artezian qudugʻi qazdirilib, suv nasosi va ichimlik suvi filtri oʻrnatilgani toʻgʻrisidagi ushbu oilalar yashaydigan mahalla fuqarolar yigʻinining raisi va tegishlicha Qoraqalpogʻiston Respublikasi Qurilish va uy-joy kommunal xoʻjaligi vazirligi hamda Xorazm viloyati Qurilish va uy-joy kommunal xoʻjaligi bosh boshqarmasi masʼul vakillari tomonidan joyiga borgan holda xulosa rasmiylashtirilgan boʻlsa; subsidiya oluvchilar tomonidan artezian qudugʻi qazdirilib, suv nasoslari oʻrnatilgani natijasida olingan suvning isteʼmolga yaroqliligi toʻgʻrisida Sogʻliqni saqlash vazirligi huzuridagi Sanitariya-epidemiologik osoyishtalik va jamoat salomatligi qoʻmitasining Qoraqalpogʻiston Respublikasi va Xorazm viloyati boshqarmasi masʼul xodimlari tomonidan joyiga borgan holda xulosa rasmiylashtirilgan boʻlsa. 4. Quyidagilarni nazarda tutuvchi Qoraqalpogʻiston Respublikasi va Xorazm viloyatidagi ayrim toifadagi oilalarni ichimlik suvi bilan taʼminlash xarajatlarini qoplash uchun subsidiya ajratish tartibi toʻgʻrisidagi nizom 1-ilovaga muvofiq tasdiqlansin: subsidiya oluvchilar tomonidan elektron savdo platformasi orqali artezian qudugʻi qazdirish, suv nasoslari oʻrnatish hamda ichimlik suvi filtrlarini xarid qilish boʻyicha buyurtmalar berish; subsidiya oluvchilarning turar joyida artezian qudugʻi qazilgani, suv nasoslari oʻrnatilgani hamda ichimlik suvi filtrlari xarid qilinib, oʻrnatilganini oʻrganish; subsidiya oluvchilarga ularning turar joyida artezian qudugʻi qazdirish, suv nasoslarini oʻrnatish hamda ichimlik suvi filtrlarini xarid qilib, oʻrnatish xarajatlarini qoplash uchun subsidiya ajratish tartibi. 5. Ijtimoiy himoya milliy agentligi Raqamli texnologiyalar vazirligi bilan birgalikda uch oy muddatda “YAMIH” ATda elektron savdo platformasi vazifasini bajaruvchi “Aholini toza ichimlik suvi bilan taʼminlash” axborot modulining ishlab chiqilishi va ishga tushirilishini taʼminlasin. 6. Qurilish va uy-joy kommunal xoʻjaligi vazirligi: bir oy muddatda ushbu qarorning 3-bandi uchinchi xatboshisida nazarda tutilgan xulosani rasmiylashtirish tartibini tasdiqlasin; Qoraqalpogʻiston Respublikasi Qurilish va uy-joy kommunal xoʻjaligi vazirligi hamda Xorazm viloyati Qurilish va uy-joy kommunal xoʻjaligi bosh boshqarmasidan biriktirilgan masʼul vakillar tomonidan oʻz vaqtida ushbu qarorning 3-bandi uchinchi xatboshisida nazarda tutilgan xulosaning rasmiylashtirib borilishini taʼminlasin. 7. Sogʻliqni saqlash vazirligi Sanitariya-epidemiologik osoyishtalik va jamoat salomatligi qoʻmitasining Qoraqalpogʻiston Respublikasi va Xorazm viloyati boshqarmasi tomonidan ushbu qarorning 3-bandi toʻrtinchi xatboshisida nazarda tutilgan xulosa taqdim etib borilishini taʼminlasin. 8. Oʻzbekiston Respublikasi Hukumatining 2-ilovaga muvofiq ayrim qarorlari oʻz kuchini yoʻqotgan deb hisoblansin. 9. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov zimmasiga yuklansin. 1. Ushbu Nizom Qoraqalpogʻiston Respublikasi va Xorazm viloyatida yashovchi Ijtimoiy reyestrga kiritilgan oilalarga (keyingi oʻrinlarda — subsidiya oluvchilar) turar joyida artezian qudugʻi qazish, suv nasoslari va ichimlik suvi filtrlarini xarid qilish hamda oʻrnatish xarajatlarini qoplash uchun subsidiya ajratish tartibini belgilaydi. 2. Subsidiya oluvchilarga ularning turar joyida artezian qudugʻi qazish, suv nasoslari va ichimlik suvi filtrlarini xarid qilish hamda oʻrnatish xarajatlarining 90 foizini, biroq bazaviy hisoblash miqdorining 30 baravaridan koʻp boʻlmagan qismini qoplash uchun Davlat budjeti mablagʻlari hisobidan subsidiya ajratiladi. 3. Subsidiya oluvchilarning turar joyida artezian qudugʻi qazish, suv nasoslari va ichimlik suvi filtrlarini sotish va oʻrnatish xizmatlari “Yagona milliy ijtimoiy himoya” axborot tizimining (keyingi oʻrinlarda — “YAMIH” AT) Aholini toza ichimlik suvi bilan taʼminlashga koʻmaklashuvchi tadbirkorlik subyektlari reyestriga (keyingi oʻrinlarda — Reyestr) kiritilgan tadbirkorlik subyektlari tomonidan amalga oshiriladi. Bunda: Reyestrga kiritiladigan har bir tadbirkorlik subyekti artezian qudugʻi qazish, suv nasoslari va suv filtrlarini sotish hamda oʻrnatish faoliyatini amalga oshirish imkoniyatiga, shu jumladan, qonunchilik hujjatlarida belgilangan hollarda tegishli litsenziya yoki ruxsatnomaga ega boʻlishi talab etiladi; subsidiya oluvchilar tomonidan “YAMIH” AT orqali Reyestrga kiritilgan hamda artezian qudugʻi qazish, suv nasoslari va ichimlik suvi filtrlarini sotuvchi hamda oʻrnatuvchi tadbirkorlik subyektlari mustaqil tanlanadi. 4. Subsidiya oluvchilar turar joyida artezian qudugʻi qazish, suv nasoslari va ichimlik suvi filtrlarini xarid qilish va oʻrnatish xarajatlarini qoplash uchun subsidiya ushbu Nizomga 1 va 2-ilovalarga muvofiq sxema asosida ajratiladi. 5. Artezian qudugʻi qazish, suv nasoslari va ichimlik suvi filtrlarini sotish va oʻrnatish toʻgʻrisidagi tijoriy takliflar “YAMIH” ATga Reyestrga kiritilgan tadbirkorlik subyektlari tomonidan joylashtiriladi. 6. Artezian qudugʻi qazish, suv nasoslari va ichimlik suvi filtrlarini sotish va oʻrnatish xizmatlarini koʻrsatish istagini bildirgan tadbirkorlik subyektlari “YAMIH” ATda elektron ofertani tasdiqlash orqali bepul va ixtiyoriylik asosida avtorizatsiyadan oʻtgan holda Reyestrga kiradi. Tadbirkorlik subyektlari Reyestrga kirish uchun “YAMIH” ATda avtorizatsiyadan oʻtishda quyidagi maʼlumotlarni koʻrsatadi: yuridik shaxslar uchun soliq toʻlovchining identifikatsiya raqami (STIR) hamda telefon raqami; yakka tartibdagi tadbirkorlar uchun pasport (ID-karta) seriyasi va raqami, jismoniy shaxsning shaxsiy identifikatsiya raqami (JSHSHIR) hamda telefon raqami; tadbirkorlik subyekti va uning filiali yuridik manzillari, hisobvaragʻi, bank rekvizitlari, ishonchli vakili haqida maʼlumotlar hamda uning telefon raqami; artezian qudugʻi qazish xizmatini koʻrsatishda foydalaniladigan maxsus transport hamda boshqa vositalarining turlari va nomi, qonunchilik hujjatlarida belgilangan hollarda ularning muvofiqlik sertifikati raqamlari hamda amal qilish muddatlari; sotiladigan va oʻrnatib beriladigan suv nasoslari hamda ichimlik suvi filtrlarining turlari, nomi va qonunchilik hujjatlarida belgilangan hollarda ularning muvofiqlik sertifikati raqamlari hamda amal qilish muddatlari; sotiladigan va oʻrnatib beriladigan suv nasoslari hamda ichimlik suvi filtrlarining xizmat koʻrsatish va kafolat muddatlari. 7. Avtorizatsiyadan tegishli maʼlumotlar toʻldirilib, elektron raqamli imzo (keyingi oʻrinlarda — ERI) yoki “YAMIH” ATda “Elektron hukumat” tizimi foydalanuvchilarini identifikatsiya qilishning yagona axborot tizimi (OneID) orqali tasdiqlangandan soʻng oʻtiladi. Bunda tadbirkorlik subyekti elektron ofertani tasdiqlaganidan soʻng ular tomonidan koʻrsatilgan maʼlumotlarning toʻgʻriligi va toʻlovga qobiliyatsizlik tartib-taomillarining mavjud emasligi “YAMIH” ATda idoralararo elektron hamkorlik orqali avtomatik tarzda aniqlanadi. Oʻzbekiston Respublikasi Qurilish va uy-joy kommunal xoʻjaligi vazirligining (keyingi oʻrinlarda — Vazirlik) masʼul xodimlari tomonidan tadbirkorlik subyektlari koʻrsatgan maʼlumotlar toʻgʻriligi hamda ularning faoliyati tugatilmagani aniqlangan taqdirda, tadbirkorlik subyektlari Reyestrga kiritiladi hamda ular uchun “YAMIH” ATda shaxsiy kabinet ochiladi. Ushbu bandning ikkinchi xatboshisida belgilangan talablarga javob bermaydigan tadbirkorlik subyektlari Reyestrga kiritilmaydi. Reyestrga kiritilgan tadbirkorlik subyektlari elektron savdo platformasida artezian qudugʻi qazish, suv nasoslari va ichimlik suvi filtrlarini sotish va oʻrnatish toʻgʻrisidagi tijoriy takliflarni joylashtirish uchun ushbu platformada ham roʻyxatdan oʻtishi lozim. 8. Quyidagilar tadbirkorlik subyektlarini Reyestrdan chiqarish uchun asos hisoblanadi: tadbirkorlik subyekti tugatilganda yoki bankrot deb topilganda; artezian qudugʻi qazish, suv nasoslari va ichimlik suvi filtrlarini sotish hamda oʻrnatish boʻyicha buyurtma ayni bir tadbirkorlik subyekti tomonidan ikki va undan koʻp marotaba belgilangan tartib yoki muddatlarda bajarilmaganda; tadbirkorlik subyekti kafolat muddati davrida yaroqsiz holatga kelgan suv nasoslari va ichimlik suvi filtrlarini taʼmirlab yoki yangisiga almashtirib bermaganda. 9. Reyestrga kiritilgan tadbirkorlik subyektlari artezian qudugʻi qazish, suv nasoslari va ichimlik suvi filtrlarini sotish hamda oʻrnatish boʻyicha xizmat va tovarlarni elektron platforma orqali realizatsiya qilish uchun ular toʻgʻrisidagi quyidagi maʼlumotlarni “YAMIH” ATga Vazirlik tomonidan tasdiqlangan texnik talablarga muvofiq joylashtiradi: har bir tovar va xizmatlarning nomi, narxi, foydalanish va kafolat muddatlari, ularning texnik tavsifi va koʻrsatkichlari, foydalanish boʻyicha yoʻriqnoma, kafolat va foydalanish muddatlari tugamasdan yoki tugaganidan soʻng amalga oshiriladigan tadbirlar; qonunchilik hujjatlarida belgilangan hollarda muvofiqligi baholanishi yoki davlat roʻyxatidan oʻtkazilishi lozim boʻlgan tovarlar boʻyicha ularning muvofiqlik sertifikati va davlat roʻyxatidan oʻtkazilgani toʻgʻrisidagi maʼlumotlar; Vazirlik tomonidan belgilangan talablar boʻyicha har bir tovarning turli tomondan olingan fotosuratlari. Bunda realizatsiya qilinadigan tovarga muvofiq kelmaydigan fotosuratlarni joylashtirish taqiqlanadi. 10. Tovarlarning texnik talablarga muvofiqligi hamda ular toʻgʻrisidagi maʼlumotlarning toʻgʻriligi va toʻliqligi Vazirlikning masʼul xodimlari tomonidan “YAMIH” ATda qabul qilingandan soʻng ular elektron platforma orqali savdoga chiqariladi. Bunda texnik talablarga muvofiq boʻlmagan hamda qonunchilik hujjatlarida belgilangan hollarda olinishi lozim boʻlgan muvofiqlik sertifikati yoki davlat roʻyxatidan oʻtkazilgani toʻgʻrisidagi guvohnoma olinmaganda yoxud ularning amal qilish muddati tugaganda ushbu tovarlarni savdoga chiqarishga yoʻl qoʻyilmaydi. 11. Turar joyida artezian qudugʻi qazish, suv nasosi va ichimlik suvi filtri xarid qilish hamda oʻrnatish boʻyicha buyurtma shakllantirish uchun subsidiya oluvchining voyaga yetgan muomalaga layoqatli aʼzosi yoki qonuniy vakili “YAMIH” ATda ushbu Nizomga 3-ilovaga muvofiq soʻrovnomani toʻldirgan holda elektron shaklda roʻyxatdan oʻtish haqida ariza yuboradi. Bunda soʻrovnomaga kiritilgan maʼlumotlar shaxsning roziligini ifodalaydigan hamda uni identifikatsiya va autentifikatsiya qilish imkonini beradigan elektron tasdiqlash usullari (SMS-xabarnoma, “Face-ID”) yoki “YAMIH” ATda yaratilgan maxsus identifikatsiya qilish (Yagona identifikatsiya tizimi (OneID), Mobile-ID) orqali tasdiqlangandan soʻng roʻyxatdan oʻtkaziladi, ushbu Nizomning 12-bandida nazarda tutilgan holatlar bundan mustasno. 12. Subsidiya oluvchilarning voyaga yetgan muomalaga layoqatli aʼzosi yoki qonuniy vakili “Inson” ijtimoiy xizmatlar markaziga borgan holda yoki mahalladagi ijtimoiy xodimlarga murojaat qilish orqali “YAMIH” ATda roʻyxatdan oʻtishi mumkin. Bunda “Inson” ijtimoiy xizmatlar markazi xodimi yoki mahalladagi ijtimoiy xodim subsidiya oluvchilarning voyaga yetgan muomalaga layoqatli aʼzosi yoki uning qonuniy vakili nomidan “YAMIH” ATda roʻyxatdan oʻtish boʻyicha soʻrov yuboradi. 13. Ushbu Nizomning 11 va 12-bandlariga muvofiq soʻrov yuborilganda, unda koʻrsatilgan oilalarning haqiqatda mazkur Nizomning talablariga mos kelishi “YAMIH” AT orqali avtomatik ravishda tekshiriladi. Bunda: soʻrovda koʻrsatilgan oilalar ushbu Nizom talablariga mos kelsa, u “YAMIH” ATda roʻyxatdan oʻtkazilib, unga elektron platforma orqali buyurtma berishga ruxsat beriladi; soʻrovda koʻrsatilgan oilalar ushbu Nizom talablariga mos kelmasa, “YAMIH” ATda roʻyxatdan oʻtkazish rad etiladi. Soʻrovda koʻrsatilgan oilalar ushbu Nizom talablariga mos kelganda, soʻrov yuborilgan kunga qadar besh yil ichida artezian qudugʻi qazish, suv nasoslari va ichimlik suvi filtrlarini xarid qilish hamda oʻrnatish xarajatlarini qoplash boʻyicha subsidiyadan foydalangan boʻlsa, “YAMIH” ATda roʻyxatdan oʻtkazish rad etiladi. 14. Subsidiya oluvchi oilaning voyaga yetgan muomalaga layoqatli aʼzosi yoki qonuniy vakili “YAMIH” AT orqali artezian qudugʻi qazish, suv nasoslari va ichimlik suvi filtrlarini xarid qilish hamda oʻrnatish boʻyicha buyurtma shakllantiradi va tasdiqlagan holda ijroga yuboradi. Bunda: artezian qudugʻi qazish, suv nasoslari va ichimlik suvi filtrlarini sotish hamda oʻrnatish xizmatlari ayni bir tadbirkorlik subyekti tomonidan amalga oshirilishi inobatga olingan holda buyurtma shakllantiriladi; agarda subsidiya oluvchilarning turar joyida artezian qudugʻi qazilgan boʻlsa yoki suv nasosi yoxud ichimlik suvi filtri mavjud boʻlsa, elektron platforma orqali oʻziga kerakli tovar va xizmatlarni xarid qilish boʻyicha buyurtma qilinishi mumkin. 15. Tasdiqlangan va ijroga yuborilgan buyurtma avtomatik ravishda tadbirkorlik subyektining shaxsiy kabinetiga kelib tushadi. Bunda tadbirkorlik subyekti uch ish kuni ichida: yuborilgan buyurtmani koʻrib chiqadi va tasdiqlaydi; tasdiqlangan buyurtmaga muvofiq subsidiya oluvchi oilalarning voyaga yetgan muomalaga layoqatli aʼzosi yoki qonuniy vakili bilan kelishgan holda uning turar joyida artezian qudugʻi qazish va suv nasosi hamda ichimlik suvi filtrini oʻrnatish muddatini belgilaydi; artezian qudugʻi qazish, suv nasosi va ichimlik suvi filtrini oʻrnatish boʻyicha dastlabki toʻlovni amalga oshirish toʻgʻrisida subsidiya oluvchi oilaning voyaga yetgan muomalaga layoqatli aʼzosi yoki qonuniy vakilining “YAMIH” ATdagi shaxsiy kabinetiga xabar yuboradi. Ushbu bandning uchinchi xatboshisiga muvofiq belgilanadigan muddat artezian qudugʻi qazish, suv nasosi va ichimlik suvi filtrini oʻrnatish muddatini inobatga olgan holda bir oydan oshmasligi lozim. Subsidiya oluvchilar tomonidan shakllantirilgan har bir buyurtmaning ijro holati boʻyicha ularning mobil aloqa vositalari raqamiga “YAMIH” AT orqali SMS-xabarnoma joʻnatiladi. 16. Subsidiya oluvchilarning voyaga yetgan muomalaga layoqatli aʼzosi yoki qonuniy vakili tadbirkorlik subyekti tomonidan uning shaxsiy kabinetiga yuborilgan xabarni olgan vaqtdan boshlab ikki ish kuni ichida “YAMIH” AT orqali shakllantirilgan buyurtma narxining 10 foizi miqdoridagi dastlabki toʻlovni yagona billing tizimi orqali tadbirkorlik subyektining “YAMIH” ATdan roʻyxatdan oʻtishda koʻrsatilgan hisobvaragʻiga elektron shaklda toʻlaydi. Agarda shakllantirilgan buyurtma narxi ushbu Nizomning 2-bandida nazarda tutilgan subsidiya narxidan yuqori boʻlganda, subsidiya oluvchilar tomonidan oʻrtada shakllangan salbiy farq ham dastlabki toʻlov bilan bir vaqtda toʻlanishi talab etiladi. 17. Subsidiya oluvchilar tomonidan amalga oshirilgan dastlabki toʻlov, shuningdek, buyurtma va ajratiladigan subsidiya miqdori oʻrtasidagi salbiy farq toʻlangani toʻgʻrisida “YAMIH” AT tomonidan tadbirkorlik subyektining shaxsiy kabinetiga avtomatik ravishda xabarnoma yuboriladi. 18. Tadbirkorlik subyekti ushbu Nizomning 15-bandida belgilangan muddatda subsidiya oluvchilarning turar joyiga yetib borishi hamda artezian qudugʻini qazishi, suv nasosi va ichimlik suv filtrini oʻrnatishi lozim. Agarda tadbirkorlik subyekti tomonidan ushbu Nizomning 15-bandi beshinchi xatboshisida belgilangan muddatda artezian qudugʻini qazish, suv nasosi va ichimlik suvi filtrini oʻrnatish ishlari boshlanmasa, subsidiya oluvchilar shaxsiy kabineti orqali buyurtmani bekor qilishi hamda yangi buyurtma berishi mumkin. Bunda: subsidiya oluvchilar tomonidan tadbirkorlik subyektiga oldindan toʻlangan dastlabki toʻlov hamda buyurtma va ajratiladigan subsidiya miqdori oʻrtasidagi salbiy farq (agar mavjud boʻlsa) tadbirkorlik subyekti tomonidan besh ish kuni ichida subsidiya oluvchilarga belgilangan tartibda qaytarilishi shart; tadbirkorlik subyekti tomonidan ushbu bandning uchinchi xatboshisida nazarda tutilgan talab bajarilmagan taqdirda, tegishliligi boʻyicha Oʻzbekiston Respublikasi Prezidenti huzuridagi Ijtimoiy himoya milliy agentligining (keyingi oʻrinlarda — Agentlik) Qoraqalpogʻiston Respublikasi yoki Xorazm viloyati boshqarmasi subsidiya oluvchiga tegishli mablagʻlarni undirishi boʻyicha sudga murojaat qilishga koʻmaklashadi. 19. Tadbirkorlik subyekti Ijtimoiy reyestrga kiritilgan oilalarning turar joyida artezian qudugʻi qazilib, suv nasosi va ichimlik suvi filtri oʻrnatilganidan soʻng bir ish kuni ichida bu toʻgʻrisida tegishli fotosuratlarni ilova qilgan holda “YAMIH” ATga maʼlumot kiritadi. Tadbirkorlik subyekti tomonidan “YAMIH” ATga buyurtma bajarilgani toʻgʻrisida maʼlumot kiritilganidan soʻng bu haqida “YAMIH” AT orqali buyurtmasi bajarilgan subsidiya oluvchi yashovchi mahallaning raisi, tegishliligi boʻyicha Qoraqalpogʻiston Respublikasi Qurilish va uy-joy kommunal xoʻjaligi vazirligi hamda Xorazm viloyati Qurilish va uy-joy kommunal xoʻjaligi bosh boshqarmasi hamda Sanitariya-epidemiologik osoyishtalik va jamoat salomatligi qoʻmitasining Qoraqalpogʻiston Respublikasi va Xorazm viloyati boshqarmasidan biriktirilgan masʼul vakillarga (keyingi oʻrinlarda — Ishchi guruh) elektron shaklda ularning “YAMIH” ATdagi mobil aloqa vositalari raqamiga SMS-xabarnoma yuboriladi. 20. Ishchi guruhning har bir aʼzosi SMS-xabarnomani olgan vaqtdan boshlab besh kun ichida subsidiya oluvchilarning turar joyiga borgan holda buyurtma haqiqatda bajarilgani va tadbirkorlik subyekti tomonidan “YAMIH” ATga kiritilgan maʼlumotlar toʻgʻri ekanligini oʻrganadi. Oʻrganish natijasida buyurtma haqiqatda bajarilgani va tadbirkorlik subyekti tomonidan “YAMIH” ATga kiritilgan maʼlumotlar toʻgʻri ekanligi tasdiqlansa, Ishchi guruhning har bir aʼzosi “YAMIH” ATda subsidiya ajratish toʻgʻrisidagi xulosani maʼqullaydi. 21. Quyidagi holatlarda buyurtma bajarilmagan deb hisoblanadi va tadbirkorlik subyektiga uning shaxsiy kabineti orqali “YAMIH” AT yordamida Ishchi guruhning rad etish xulosasi boʻyicha xabarnoma yuboriladi: tegishliligi boʻyicha Qoraqalpogʻiston Respublikasi Qurilish va uy-joy kommunal xoʻjaligi vazirligi yoki Xorazm viloyati Qurilish va uy-joy kommunal xoʻjaligi bosh boshqarmasidan biriktirilgan masʼul vakillar tomonidan artezian qudugʻi belgilangan talab va shartlar asosida qazilmagan deb xulosa qilinsa; tegishliligi boʻyicha Sanitariya-epidemiologik osoyishtalik va jamoat salomatligi qoʻmitasining Qoraqalpogʻiston Respublikasi yoki Xorazm viloyati boshqarmasidan biriktirilgan masʼul vakillar tomonidan ichimlik suvi filtridan olingan suv isteʼmol uchun yaroqsiz deb xulosa qilinsa. 22. Ishchi guruh tomonidan subsidiya ajratish maʼqullangani yoki rad etilgani toʻgʻrisidagi xabar “YAMIH” ATga avtomatik ravishda yuboriladi. Bunda: subsidiya ajratish maʼqullangan taqdirda, buyurtma “ijro etilgan” hamda “toʻlov kutilmoqda” holatiga oʻtadi; subsidiya ajratish rad etilgan taqdirda, buyurtma “ijro etilishi kutilmoqda” holatiga oʻtadi. 23. Oʻzbekiston Respublikasi Iqtisodiyot va moliya vazirligining “Davlat moliyasini boshqarish” axborot tizimida (keyingi oʻrinlarda — DMBAT) artezian qudugʻi qazish, suv nasosi va ichimlik suvi filtrlarini xarid qilish va oʻrnatish boʻyicha ajratiladigan subsidiya toʻlovlarini amalga oshirish hamda hisobini yuritish uchun Agentlikning Qoraqalpogʻiston Respublikasi va Xorazm viloyati boshqarmalarida alohida shaxsiy gʻazna hisobvaragʻi ochiladi. 24. Ishchi guruh tomonidan subsidiya ajratish maʼqullangani toʻgʻrisidagi xabar kelib tushganidan soʻng bu toʻgʻrisidagi maʼlumotlar “YAMIH” AT orqali Davlat imtiyozlari yagona elektron platformasiga yuboriladi. Davlat imtiyozlari yagona elektron platformasi orqali buyurtmaning narxi miqdoridagi, biroq ushbu Nizomning 2-bandida nazarda tutilgan subsidiya miqdoridan koʻp boʻlmagan mablagʻ DMBATga yoʻnaltiriladi. Bunda DMBAT tomonidan tegishli subsidiya tadbirkorlik subyektining bank hisobvaragʻiga buyurtma bajarilgani Ishchi guruh tomonidan tasdiqlangandan soʻng avtomatik tarzda oʻtkaziladi. Tadbirkorlik subyektining bank hisobvaragʻiga subsidiyani oʻtkazish dam olish kuniga yoki bayram yoxud boshqa ishlanmaydigan kunga toʻgʻri kelsa, undan keyingi birinchi ish kunida oʻtkaziladi. Buyurtma narxi ajratiladigan subsidiya miqdoridan kam boʻlgan taqdirda, oʻrtadagi ijobiy farq summasi shaxsiy gʻazna hisobvaragʻida qoldiriladi. 25. Tadbirkorlik subyektlari ular tomonidan qabul qilingan buyurtmalarni sifatli va belgilangan muddatda bajarilishi uchun javobgar hisoblanadi. 26. Tadbirkorlik subyektlari tomonidan oʻrnatilgan suv nasoslari va ichimlik suvi filtrlariga ularni ishlab chiqaruvchi korxonalar tomonidan berilgan kafolat muddati tugagandan soʻng hamda subsidiya oluvchilar tomonidan ziyon yetkazilganda shaxsiy javobgarlik subsidiya oluvchiga oʻtadi. 27. Subsidiya oluvchilar suv nasosi va ichimlik suvi filtridan foydalanish yoʻriqnomasi bilan toʻliq tanishib chiqishi hamda undan foydalanish tartib va qoidalariga rioya qilishi lozim. 28. Subsidiya oluvchilar tomonidan ushbu Nizomga muvofiq ajratilgan subsidiya asosida xarid qilingan suv nasosi va ichimlik suvi filtrini boshqa shaxslarga foydalanish uchun berish yoki sovgʻa qilish hamda sotish qatʼiyan taqiqlanadi. 29. Ushbu Nizomda nazarda tutilgan SMS-xabarnomalarni yuborish bilan bogʻliq xarajatlar Agentlikning Ijtimoiy himoya davlat jamgʻarmasi mablagʻlari hisobidan qoplanadi. 30. Artezian qudugʻi qazish, suv nasoslari va ichimlik suvi filtrlarini xarid qilish hamda oʻrnatish uchun Davlat budjetidan ajratiladigan mablagʻlarning maqsadli va samarali sarflanishi Oʻzbekiston Respublikasi Bosh prokuraturasi huzuridagi Iqtisodiy jinoyatlarga qarshi kurashish departamentining Davlat moliyaviy nazorati inspeksiyasi tomonidan nazorat qilinadi. 31. Subsidiya oluvchilarning voyaga yetgan muomalaga layoqatli aʼzosi yoki ularning qonuniy vakillari elektron platformada buyurtma shakllantirish, subsidiya ajratish hamda artezian qudugʻi qazish, suv nasosi va ichimlik suvi filtrini oʻrnatish boʻyicha tegishli xodimlar va tadbirkorlik subyektlarining xatti-harakatlari (harakatsizligi) yuzasidan qonunchilik hujjatlarida belgilangan tartibda shikoyat qilishlari mumkin. 32. Ushbu Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Vazirlar Mahkamasining “Qoraqalpogʻiston Respublikasi va Xorazm viloyatidagi muhtoj oilalarga bir marta beriladigan moddiy yordamni tayinlash va toʻlash tartibi toʻgʻrisidagi nizomni tasdiqlash haqida” 2017-yil 30-martdagi 165-son qarori. 2. Vazirlar Mahkamasining “Tibbiy-ijtimoiy ekspertiza xizmati tashkiliy tuzilmasini va faoliyatini tashkil etishga oid normativ-huquqiy hujjatlarni tasdiqlash toʻgʻrisida” 2022-yil 8-fevraldagi 62-son qaroriga 12-ilovaning 61-bandi. 3. Vazirlar Mahkamasining “Oʻzbekiston Respublikasida chet el fuqarolari va fuqaroligi boʻlmagan shaxslarni roʻyxatga olish tartibini soddalashtirish chora-tadbirlari toʻgʻrisida” 2020-yil 28-sentabrdagi 593-son qaroriga 4-ilovaning 35-bandi. 4. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida” 2025-yil 1-martdagi 135-son qaroriga 1-ilovaning 27-bandi.